Аз съм Алиса Стоилова, студент трети курс в специалност ,,Дизайн на порцелан и стъкло‘‘. Завършила съм Национална гимназия за приложни изкуства ,,Свети Лука‘‘ гр. София и смело мога да кажа, че вече осем години се занимавам ‘‘професионално‘‘ с изкуство. Участвала съм в множество изложби, симпозиуми и конкурси както в България, така и в чужбина, което ми помага все повече и повече да вървя напред и да се изграждам като артист.
Да бъда член в Студентски Съвет би било ново и различно нещо за мен от нещата, които съм правила до момента. Смятам, че всеки един студент има право на глас за заобикалящите ни проблеми и ми се иска, ако стана член, аз да бъда този глас на хората, които искат да поемат инициатива за различни проекти, изложби или просто решение за обграждащите ни проблеми. Мисля, че събрания между член/членове на СС и студенти, които имат какво да кажат биха били чудесна възможност за преуспяващи проекти. Като човек от страната на студент без привилегии, важно за мен е да бъда свързващото лице между тези, които би ги било страх да изразят себе си пред голяма общност и да защитя интересите на всеки, който знае какво иска, но му трябва побутване, за да го осъществи. Като възпитаник на НГПИ ,,Свети Лука‘‘ имам множество идеи за създаване на съвместни изложби между студенти от НХА и ученици от гимназията, както и предоставената възможност за това от ръководството. Подобна идея би имала потенциал да бъде осъществявана както еднократно, в гимназията, от различни специалности, така и пътувайки в други галерии и градове. Иска ми се
студентите да бъдат една силна, смела и позитивна общност, която да се бори както с решаването на проблеми от различно естество, така и да помага за изявата на хора, които нямат смелостта да направят първата крачка сами; да бъдем опора на тези, които се страхуват да изразят себе си и не на последно място да им бъдем приятели. В този ред на мисли държа да отбележа, че според мен, допитвайки се до по-голям брой
студенти, решаването на проблеми или разглеждането на нови идеи би било много по- лесно, приятно и сплотяващо всички ни като един отбор. Редно е да бъде отчетен и проблема с общежитията, и условията, в които студентите, идващи от провинцията са принудени да живеят. Смятам, че всеки един от членовете на СС, говорейки със свои колеги и приятели е наясно какво трябва да се промени и освен проблемите, които стоят на първи ред е важно да бъдат разгледани и нещата, които засягат по-малката маса хора.
Всички знаем, че Национална художествена академия е мястото, което развива
уменията ни и подготвя артисти на световно ниво, а, според мен, освен с талант, трябва да преуспяваме и с усмивка!
